
Συντακτών Τ. Α.
ΔΕΛΤΙΟ ΤΥΠΟΥ
Η πλήρης ενεργοποίηση του θεσμικού πλαισίου περί Χωροταξικού - Πολεοδομικού σχεδιασμού, 
Η αποσαφήνιση και η διάχυση των αρμοδιοτήτων και σε τοπικό επίπεδο,

Η ολοκλήρωση του εθνικού στρατηγικού χωροταξικού - πολεοδομικού σχεδιασμού και η χάραξη κοινών κατευθύνσεων για τα επιμέρους επίπεδα σχεδιασμού,
Η ενίσχυση της συνεργασίας και του συντονισμού μεταξύ της κεντρικής, περιφερειακής και τοπικής διοίκησης, 

Η αναδιοργάνωση - πιστοποίηση των τεχνικών υπηρεσιών των Δήμων και η αξιοποίηση των χρηματοδοτικών  μέσων και μηχανισμών για την κατάρτιση αιρετών και στελεχών της Αυτοδιοίκησης, 

Η δημιουργία ενιαίας βάσης πληροφοριών γης για την κάλυψη των Χωροταξικών – Πολεοδομικών αναγκών και το σχεδιασμό του ΕΣΠΑ 2007-2013, 

Η αξιοποίηση των νέων τεχνολογιών για τη συστηματική και ολοκληρωμένη παρακολούθηση και υλοποίηση Γενικών Πολεοδομικών Σχεδίων, Σχεδίων Χωρικής και Οικιστικής Οργάνωσης Ανοικτής Πόλης, προγραμμάτων ανάπλασης και Επιχειρησιακών Σχεδίων Ολοκληρωμένης Αστικής και Αγροτικής Ανάπτυξης,
Ο προσδιορισμός του χαρακτήρα των επιμέρους περιοχών με βάση ενιαία πιστοποιημένους δείκτες για τις μικρές και μεγάλες πόλεις,

Η δημιουργία δικτύων περιοχών με παρόμοιο χαρακτήρα και η ενίσχυση της διαδημοτικής συνεργασίας στο σχεδιασμό, την ανάπτυξη και τη λειτουργία του χώρου, 

αποτελούν καθοριστικές  προϋποθέσεις για να προχωρήσει η οργάνωση του χώρου γύρω και μέσα στις πόλεις. 

Αποτελεί όμως  και βασική παράμετρο για την ανάσχεση της σημερινής δυσάρεστης πραγματικότητας για τη χώρα μας, όπου από το 1985 μέχρι σήμερα αν και έχουν εγκριθεί  479 Γενικά Πολεοδομικά Σχέδια, οι Πράξεις Εφαρμογής  έχουν ολοκληρωθεί  στο 27% των περιοχών που έπρεπε να έχουν πολεοδομηθεί, επίσης με βάση τη νέα νομοθεσία αν και είναι σε εξέλιξη 252 ΓΠΣ δεν έχουν εκδοθεί ακόμη οι προβλεπόμενες εκτελεστικές διατάξεις, ενώ έχει αναπτυχθεί ήδη και πέμπτη γενιά αυθαιρέτων.
Τα παραπάνω καταγράφονται στα βασικά συμπεράσματα της διημερίδας που πραγματοποίησαν στη Θεσσαλονίκη η ΚΕΔΚΕ, το ΤΕΕ και το ΙΤΑ υπό τον γενικό τίτλο «ΠΟΛΙΣ».

Στο πλαίσιο λοιπόν αυτής της κοινής τους πρωτοβουλίας  παρουσιάστηκαν απολογιστικά στοιχεία από την εφαρμογή των Γενικών Πολεοδομικών Σχεδίων, αναδείχθηκαν  οι απαιτήσεις και οι προϋποθέσεις για τον αποτελεσματικό σχεδιασμό και την εφαρμογή  ολοκληρωμένων παρεμβάσεων στον αστικό και αγροτικό χώρο και προσδιορίστηκε  ο σημερινός ρόλος των ΟΤΑ στη διακυβέρνηση και την ενίσχυση της ανταγωνιστικότητας των μικρών και μεγάλων πόλεων και ενόψει και του Δ΄ ΚΠΣ.
Η ΚΕΔΚΕ, όπως ανακοίνωσε ο πρόεδρος της Πάρις Κουκουλόπουλος,  θα επιμείνει σε πρωτοβουλίες που αφορούν θέματα πολεοδομίας και χωροταξίας.

Συγκεκριμένα ανέφερε ότι εκτός από την έρευνα για την κατάσταση που βρίσκονται οι πολεοδομικές μελέτες σε όλη την Ελλάδα, τα αποτελέσματα της οποίας παρουσιάστηκαν στη διημερίδα, η ΚΕΔΚΕ :

· Έχει αναθέσει στο Ινστιτούτο Τοπικής Αυτοδιοίκησης (ΙΤΑ) την υλοποίηση ενός φιλόδοξου προγράμματος με τον τίτλο «ΧΩΡΟΣ» με βασικό αντικείμενο τη δημιουργία βάσης δεδομένων, την υποβοήθηση των ΟΤΑ και τη λειτουργία ενός διαρκούς παρατηρητηρίου, που θα καταγράφει και θα κωδικοποιεί  τα προβλήματα σ΄ αυτούς τους τομείς, θα τους ενημερώνει για το ρόλο τους  στο σχεδιασμό και στην ανάπτυξη του τόπου.
· Πρότεινε στο ΥΠΕΧΩΔΕ την έκδοση οδηγού για τον πολεοδομικό και χωροταξικό σχεδιασμό, με καθοριστική τη συμβολή του ΤΕΕ.

· Σε συνεργασία με το ΙΤΑ ξεκινά την αξιολόγηση των πολιτικών και των προγραμμάτων ως προς τις επιπτώσεις στην Τοπική Αυτοδιοίκηση και την οργάνωση και λειτουργία του χώρου. Πρόθεση είναι να στηριχθεί η αποσαφήνιση των αρμοδιοτήτων στην έγκριση πολεοδομικών και χωροταξικών ρυθμίσεων αλλά και στην εφαρμογή του σχεδιασμού και τη  λειτουργία του χώρου.
· Ήδη έχει ξεκινήσει συνεργασία με το ΥΠΟΙΟ, το ΥΠΕΧΩΔΕ και το ΥΠΕΣΔΔΑ, η οποία θα συνεχιστεί καθόλη τη διάρκεια του σχεδιασμού του Δ΄ ΚΠΣ και υλοποίησης του Γ΄ ΚΠΣ, έτσι ώστε οι ΟΤΑ να συμβάλουν και στη μεγιστοποίηση της απορρόφησης κονδυλίων.

· Σε συνεργασία με το ΤΕΕ ξεκίνησε η διαδικασία πιστοποίησης των τεχνικών και πολεοδομικών υπηρεσιών των δήμων και των κοινοτήτων.

· Σχεδιάζει και σύντομα θα καταθέσει πρόταση  στο ΥΠΕΣΔΔΑ και το υπουργείο Παιδείας για την εισαγωγή στα σχολεία μαθήματος για «την αγωγή του ανθρώπου στο χώρο» - άνθρωπος και περιβάλλον, ο πολίτης στην πόλη, η ασφάλεια στην πόλη, η πόλη από το χθες στο αύριο.

ΓΡΑΦΕΙΟ ΤΥΠΟΥ

